“Bambi” i “La guitarra flamenca de Yerai Cortés”, pròximes estrenes al cinema Tívoli
2025-07-24

La cartellera de febrer al cinema Tívoli de Burjassot continua endavant amb una programació concentrada, el pròxim cap de setmana, en el diumenge 9 de febrer. El divendres 7 i el dissabte 8 no hi haurà programació de cinema perquè el Tívoli serà l’escenari, el dissabte, que albergue la celebració de l’Exaltació de les Falleres Majors de Burjassot.

Així, el diumenge 9 de febrer, el públic tindrà a la seua disposició dues noves estrenes: Bambi, una vida en el bosque i La guitarra flamenca de Yerai Cortés. Les entrades per a gaudir de les millors estrenes a Burjassot tenen un preu únic de 4 euros i es poden adquirir en la pàgina web del cinema Tívoli i també en la taquilla, des de mitja hora abans de l’inici de cada projecció.

Bambi, una vida en el bosque és una nova revisió del llibre “Bambi, la història d’una vida en el bosc” de Felix Salten (1923). La pel·lícula, en imatge real, és una producció francesa dirigida per Michael Fessler, i conta les aventures d’un jove cervatell, que viu envoltat de la seua mare i de la resta dels animals del bosc: el seu amic el corb, el conill o l’os rentador. Bambi descobreix el món dels arbres i els seus secrets i, cada dia, la seua mare l’educa perquè puga créixer fort. Però quan arriba la tardor, Bambi s’aventura a la intempèrie quan els caçadors el separen per sempre de la seua mare. La pel·lícula es projectarà en el Tívoli el diumenge 9, a les 16.30 h.

D’altra banda, el Tívoli també proposa per al cap de setmana el documental La guitarra flamenca de Yerai Cortés, que es projectarà el diumenge 9, a les 19.30 h. El cantant i compositor C. Tangana debuta en la direcció amb aquest documental musical en el qual segueix al músic Yerai Cortés mentre aquest grava un disc en el qual explora un secret familiar amb el qual espera redimir la relació amb els seus pares.